**I N F O R M Á C I A Slovenskej lekárskej komory pre lekárov a organizátorov podujatí sústavného vzdelávania**

Slovenská lekárska komora na XXVIII. Sneme konanom dňa 28. septembra 2013 schválila novelu Štatútu Slovenskej lekárskej komory a nové znenie Smernice Slovenskej lekárskej komory o sústavnom vzdelávaní. Schválením týchto predpisov komora zriadila**Akreditačnú radu komory**, ktorej základnou úlohou je evidencia, sledovanie a hodnotenie podujatí sústavného vzdelávania, vedenie kalendára podujatí sústavného vzdelávania a evidencia a hodnotenie plnenia podmienok sústavného vzdelávania  lekármi.  
            Súčasne stanovila, že lekárovi budú v období po 1. januári 2014 v rámci hodnotenia splnenia podmienok sústavného vzdelávania uznané kredity za  účasť na podujatí organizovanom na území Slovenskej republiky iba v prípade, ak bolo podujatie evidované v Kalendári podujatí sústavného vzdelávania vedenom komorou. Okrem týchto kreditov, bude komora uznávať všetky ostatné kredity, ktoré lekár získa v súlade s vyhláškou Ministerstva zdravotníctva Slovenskej republiky č. 366/2005 Z.z. o kritériách a spôsobe hodnotenia sústavného vzdelávania zdravotníckych pracovníkov v znení neskorších predpisov, napr. za samostatné štúdium, za publikačnú činnosť odborného charakteru, za vedecko-výskumnú činnosť, za účasť na vzdelávacom podujatí v zahraničí a pod.. Za takéto kredity však nebude možné uznať kredity, za účasť na podujatiach organizovaných na území Slovenskej republiky, evidovaných a hodnotených organizáciami, ktorým zákon nepriznáva postavenie hodnotiacej organizácie a nevykonávajú túto činnosť v spolupráci s komorou tak, ako to stanovuje § 42 ods. 5 zákona.  
Organizátori podujatí sústavného vzdelávania môžu požiadať o zaradenie podujatia  sústavného vzdelávania do kalendára podujatí na rok 2014 na webovej adrese [ks.lekom.sk](https://ks.lekom.sk/).  
            Slovenská lekárska komora ubezpečuje všetkých lekárov, že kredity za účasť na podujatiach sústavného vzdelávania, ktoré boli realizované do 31. 12. 2013 a ktoré boli evidované inými organizáciami, budú v plnom rozsahu uznané pri hodnotení sústavného vzdelávania.   
            Od 1.januára 2014 však budú uznané iba kredity získané za účasť na podujatiach sústavného vzdelávania organizovaných na území Slovenskej republiky iba v prípade, ak bolo podujatie evidované, sledované a hodnotené Slovenskou lekárskou komorou.   
            Slovenská lekárska komora k vyššie uvedenému kroku pristúpila na základe žiadostí lekárov a organizátorov podujatí s cieľom zjednodušiť, zefektívniť a v neposlednom rade  zlacnieť prístup lekárov k podujatiam sústavného vzdelávania. Schválenie Smernice  Slovenskej lekárskej komory o sústavnom vzdelávaní nijakým spôsobom nezasahuje do oprávnenia zabezpečovať podujatia sústavného vzdelávania v súlade s § 42 ods. 3 zákona č. 578/2004 Z.z.

[***Sprievodný list pre organizátorov podujatí sústavného vzdelávania***](https://www.lekom.sk/upload/vzdelavanie_slk/2013/informacia_pre_org_podujati_opr_2_1384418459.pdf)

[***Reakcia na Stanovisko Slovenskej lekárskej spoločnosti***](https://www.lekom.sk/upload/vzdelavanie_slk/2013/reakcia_saccme_1382096122.pdf)

[***Stanovisko k informácii SACCME uverejnenej na webovom sídle SACCME***](https://www.lekom.sk/upload/vzdelavanie_slk/2014/Stanovisko_k_SACCME_17_02_2014_red_B_1393496715.pdf) - 26.02.2014